MS «Trollfjord»

Historie

Byggekontrakten ble underskrevet 1. juni 2000, og 22. desember ble navnet på det kommende hurtigruteskipet offentliggjort. Kontraktssummen var på 715 millioner kroner. 10. oktober 2001 ble råbygget sjøsatt ved det svenske verftet Bruces Shipyard i Landskrona og slept til Fosen mekaniske verksted i Rissa, Sør-Trøndelag. Forsinkelser i ferdigstillingsarbeidet gjorde at skipet ble overlevert omkring seks uker senere enn planlagt. Et cruiseprogram planlagt i slutten av april måtte kanselleres på grunn av forsinkelsene. 13. mai ble skipet døpt av Kari Bremnes, og overlevert Troms Fylkes Dampskibsselskap.
18. mai 2002 forlot MS «Trollfjord» Bergen, og startet på sin første rundtur i hurtigruten. 18. oktober gikk skipet til Fosen mekaniske verksted for å få installert en tredje sidepropell i baugen, og utføre ombygging av den elektriske hovedtavlen. 30. oktober var hun tilbake i hurtigrutetrafikk igjen.
I mars 2006 fusjonerte Ofotens og Vesteraalens Dampskibsselskab (OVDS) og TFDS og dannet Hurtigruten Group, senere omdøpt Hurtigruten ASA. Alle skipene i rederiet fikk nye skorsteinsmerker, men beholdt navnene og hjemmehavnen.
Den 9. mai 2007 på sørgående gikk MS «Trollfjord» på grunn i Svartsundet i Raftsundet nordøst for Svolvær (ikke langt unna Trollfjorden). Det var ingen tegn til alvorlige skader, og skipet la til den vanlige hurtigrutekaia i Svolvær der dykkere ble sendt ned for å undersøke skroget nærmere. Samtidig måtte nordgående hurtigrute MS «Nordkapp» ligge til kai bak MS «Trollfjord». Det ble fastslått at tre av skipets tanker var punktert, men ingen av disse inneholdt olje. Hullene ble tettet provisorisk, og skipet seilte uten passasjerer, men for egen maskin til Bergen Mekaniske Verksted i Laksevåg for reparasjon.

Skipet

MS «Trollfjord»s tonnasje er 16 140 bruttoregistertonn, 6 291 nettoregistertonn, og lasteevnen er 1 180 dødvekttonn. Lasting og lossing foregår med gaffeltruck gjennom en lasteport på babord side. Hevbare lasteramper utligner høydeforskjellen mellom kai og skip, og tillater at kjøretøy kan kjøres ombord. Lasterommet har kapasitet til 45 personbiler (campingvogner og tilhengere kan ikke tas med). MS «Trollfjord»s hovedmotorer er to stykk 9-sylindrede 4-takts Wärtsila dieselmotorer, type W 9L 32 med ytelse 8 280 kW totalt. Fremdriften besørges av to Ulstein Aquamaster kompass-thrustere (azimuth pods) som kan dreies 360°, og som dermed eliminerer behovet for ror. Kraftoverføringen er dieselelektrisk hybrid, enten med to vannavkjølte elektromotorer på tilsammen 4 000 kW (ved finmanøvrering og sakte fart) eller mekanisk. Propellbladene er ikke vribare, og ved elektrisk drift blir propellenes omdreiningshastighet regulert ved hjelp av frekvensomformere. I baugen har skipet tre sidepropeller av typen Brunvoll FU-80-LTC-2250 med ytelse 3 x 1 200 kW. MS «Trollfjord» har tre dieseldrevne elektriske generatorer og en nødgenerator. Drivstofforbruket på en rundtur Bergen – Kirkenes – Bergen er omkring 200 tonn. Tankene ombord rommer 287 m³ tungolje, 60 m³ diesel og 250 m³ ferskvann.
MS «Trollfjord» har 654 køyeplasser fordelt på 305 lugarer, hvorav 19 er suiter. I tillegg har hun 53 mannskapslugarer. Skipet er sertifisert for 822 passasjerer i liten kystfart, og har ni dekk. MS «Trollfjord» har to konferanserom, restaurant, kafeteria og flere salonger og barer. Originale malerier av kunstneren Kaare Espolin Johnson ble flyttet over fra MS «Harald Jarl» til MS «Trollfjord» da MS «Harald Jarl» ble solgt. Disse kunstverkene henger i dag i en egen salong kalt «Espolin Johnson kabinett» på dekk 8. I 2003 mottok MS «Trollfjord» to designpriser fra ShipPax Award i klassen for cruiseskip.
Skipets mastehøyde er omkring 29 meter, og IMO-nummeret er 9233258.